विदुर ने धृतराष्ट्र से कहा कि पितामह भीष्म और आचार्य द्रोण ने बहुत ही प्रिय और हितकर बात कही है। ये दोनों महापुरुष अवस्था, बुद्धि और शास्त्रज्ञान आदि सभी बातों में सबसे बढ़े-चढ़े हैं। इनके हृदय में आपके और पाण्डु पुत्रों के प्रति समान स्नेह-भाव है। बायें हाथ से भी बाण चलाने वाले अर्जुन को और तो क्या, स्वयं इन्द्र भी युद्ध में नहीं जीत सकता। आप सबको समझ लेना चाहिये कि पाण्डवों के पक्ष में स्वयं बलराम जी और सात्यकि हैं। भगवान श्रीकृष्ण उनके सलाहकार हैं। यदि युद्ध हुआ तो पाण्डवों की विजय निश्चित है। जबसे प्रजा को यह बात मालूम हुई है कि पाण्डव जीवित हैं, तबसे सभी उनके दर्शन के लिए उत्सुक हैं। दुर्योधन, कर्ण और शकुनि आदि अधर्मी और दुष्ट हैं। मैंने पहले ही सूचित कर दिया था कि दुर्योधन के अपराध से सारी प्रजा का सत्यानाश हो जाएगा। अतः आप पहले आदरसहित पाण्डवों को हस्तिनापुर बुलाकर अपनी प्रजा को प्रसन्न करें।